4. AGRICULTURĂ

Tratatul de instituire a Comunităţii Europene, partea III, titlul II, Agricultura

1. Stocurile publice deţinute la data aderării de către noile state membre şi provenite în urma politicilor acestora de sprijinire a pieţei sunt preluate de Comunitate la valoarea rezultată din aplicarea articolului 8 din Regulamentul (CEE) nr. 1883/78 al Consiliului de stabilire a normelor generale pentru finanţarea intervenţiilor din Fondul European de Orientare şi Garantare Agricolă, secţia Garantare [2]. Aceste stocuri sunt preluate numai cu condiţia ca intervenţia publică pentru produsele în cauză să fie prevăzută în normele comunitare şi ca stocurile să îndeplinească cerinţele comunitare privind intervenţiile.

2. Orice stoc de produse, fie privat, fie public, aflat în liberă circulaţie la data aderării pe teritoriul noilor state membre şi care depăşeşte cantitatea ce ar putea fi considerată a constitui un report normal de stocuri trebuie eliminat pe cheltuiala noilor state membre.

Conceptul de report normal de stocuri se defineşte pentru fiecare produs pe baza criteriilor şi obiectivelor specifice fiecărei organizaţii a pieţei comune.

3. Stocurile menţionate în alineatul (1) se deduc din cantitatea care depăşeşte reportul normal de stocuri .

4. Comisia implementează şi aplică dispoziţiile descrise mai sus în conformitate cu procedura stabilită în articolul 13 din Regulamentul (CE) nr. 1258/1999 al Consiliului privind finanţarea politicii agricole comune [3] sau, dacă este cazul, în conformitate cu procedura menţionată în articolul 42 alineatul (2) din Regulamentul (CE) nr. 1260/2001 al Consiliului privind organizarea comună a pieţelor în sectorul zahărului [4], sau în articolele corespunzătoare din celelalte regulamente privind organizarea comună a pieţelor agricole, ori cu procedura de comitet relevantă stabilită în legislaţia aplicabilă.

Tratatul de instituire a Comunităţii Europene, partea III, titlul VI, capitolul 1, Reguli privind concurenţa

Fără să aducă atingere procedurilor privind ajutoarele existente prevăzute în articolul 88 din Tratatul CE, programele de acordare de ajutoare şi ajutoarele individuale acordate activităţilor aferente producţiei, prelucrării sau comercializării produselor enumerate în anexa I la Tratatul CE, cu excepţia produselor de pescărie şi a produselor derivate din acestea, puse în aplicare într-un nou stat membru înainte de data aderării şi încă aplicabile după această dată, sunt considerate ajutoare existente în sensul articolul 88 alineatul (1) din Tratatul CE, sub rezerva următoarelor condiţii:

- măsurile de acordare de ajutoare sunt notificate Comisiei în termen de patru luni de la data aderării. Această notificare include informaţii privind baza juridică pentru fiecare măsură. Se consideră că măsurile existente de acordare de ajutoare şi programele de acordare sau modificare a ajutoarelor notificate Comisiei înainte de data aderării au fost comunicate la data aderării. Comisia publică o listă a acestor ajutoare.

Aceste măsuri de acordare de ajutoare sunt considerate ajutoare "existente" în sensul articolul 88 alineatul (1) din Tratatul CE până la sfârşitul celui de-al treilea an de la data aderării.

Dacă este necesar, noile state membre modifică aceste măsuri de acordare de ajutoare pentru a respecta liniile directoare aplicate de Comisie, până la până la sfârşitul celui de-al treilea an de la data aderării cel târziu. După acea dată, ajutoarele declarate incompatibile cu aceste linii directoare se consideră ajutoare noi.

[2] JO L 216, 5.8.1978, p. 1.

[3] JO L 160, 26.6.1999, p. 103.

[4] JO L 178, 30.6.2001, p. 1.

--------------------------------------------------